Mish‘al al-Aḩmad al-Jābir aş-Şabāḩ

Ash-Shaykh Mish‘al al-Aḩmad al-Jābir aş-Şabāḩ (araabia keeles الشَّيْخ مِشعَل الأَحمَد الْجَابِر الصَّباح; sündinud 27. septembril 1940) on alates 16. detsembrist 2023 Kuveidi emiir. Mish‘al töötas suurema osa enda karjäärist Kuveidi julgeoleku- ja luureteenistuses. Enne 83-aastaselt emiiriks saamist oli ta maailma vanim kroonprints.

Elulugu
Mish‘ali isa Aḩmad al-Jābir aş-Şabāḩ oli aastatel 1921–1950 Kuveidi šeigiriigi kümnes riigipea. Mish‘al oli Aḩmadi seitsmes poeg, kolm tema vanemat poolvenda on olnud Kuveidi emiirid: Jābir al-Aḩmad aş-Şabāḩ (1977–2006), Şabāḩ IV al-Aḩmad al-Jābir aş-Şabāḩ (2006–2020) ja Nawāf al-Aḩmad al-Jābir aş-Şabāḩ (2020–2023).

Pärast kodumaal al-Mubārakīyah' kooli lõpetamist kolis Mish‘al Suurbritanniasse, kus ta lõpetas aastal 1960 Hendoni Politseikolledži. Ta naasis kodumaale ning asus tööle siseministeeriumis. Aastatel 1967–1980 juhtis ta siseministeeriumi luure- ja riikliku julgeoleku teenistust. Sellel ajal muutus luureteenistus Kuveidi Riiklikuks Julgeolekuteenistuseks, mille esimene direktor ta oli.

Aprillis 2004 nimetas emiir Jābir al-Aḩmad al-Jābir aş-Şabāḩ ta Nawāfi asemel Kuveidi Rahvuskaardi ministeeriumi taseme asejuhiks. Asejuhi koht on üks Kuveidi mõjukamaid sisejulgeolekuga seotud ametikohti ning kogu ameti tegelik juht, kuigi nimeliselt kuulub juhi positsioon aş-Şabāḩi dünastia vanimale liikmele. Rahvuskaardis viis ta korruptsiooniga võitlemiseks ellu mitmeid reforme. Aastal 2019 liitus Kuveidi Rahvuskaart rahvusvahelise sandarmeeriate ühendusega (FIEP). Kui Mish‘alist aastal 2020 Kuveidi kroonprints sai, astus ta Rahvuskaardi asejuhi kohalt tagasi.

Kui tema poolvend Şabāḩ aastal 2006 emiiriks sai, peeti Mish‘ali üheks õukonna kolmest mõjukamast otsustajast. Väidetavalt keeldus ta kõrgematest ametikohtadest, et säilitada õukonnasisest rahu ja vältida konflikte. Kui Şabāḩi tervis nõrgenes, kasvas Mish‘ali võim. Ta saatis Şabāḩi ametlikel visiitidel ning käis temaga kaasas ka Ameerika Ühendriikides Mayo kliinikus ravil.

Kroonprintsina
Kroonprints Nawāf sai emiiriks, kui tema poolvend Şabāḩ 29. septembril 2020 suri. Kuigi Kuveidi seaduste järgi oli tal aasta, et valida endale kroonprints, nimetas ta rekordkiirusel, kõigest kaheksa päevaga, Mish‘ali oma troonipärijaks. Juba 8. oktoobril toimus parlamendi erakorraline istung, kus Rahvusassamblee Mish‘ali nimetamisega ühehäälselt nõustus ning temast sai 80-aastaselt maailma vanim kroonprints.

Mish‘ali nimetamine sümboliseeris mõnede vaatlejate arvates emiiripere hoiakut kiiretest muutustest hoiduda ning vältida võimu kiiret andmist uuele põlvkonnale. Mish‘ali võimalikud konkurendid sellele kohale olid ekspeaminister Nāşir al-Muḩammad al-Aḩmad aş-Şabāḩ (snd 1940) ja -asepeaminister Nāşir Şabāḩ al-Aḩmad aş-Şabāḩ (snd 1948).

Kuna Nawāf oli emiiriks saades 83-aastane, oodati kroonprints Mish‘alilt tavalisest aktiivsemat poliitikas osalemist. Näiteks septembris 2021 rääkis Mish‘al Ameerika Ühendriikide asepresident Kamala Harrisega Ameerika Ühendriikide-Kuveidi suhetest ja Kuveidi rollist Afganistanist taandumisel. Aprillis 2023 teatas televisioonis parlamendi laialisaatmisest, ja emiiri volist seda teha, Mish‘al, mitte emiir Nawāf. Mish‘al esindas Kuveiti mitmetel tähtsatel välissündmustel, näiteks aastal 2022 Suurbritannia kuninganna Elizabeth II matustel Londonis Westminster Abbeys ja aastal 2023 Jordaania kroonprints Ḩusayni pulmas.

Emiirina
Novembris viidi emiir Nawāf al-Aḩmad al-Jābir aş-Şabāḩ haiglasse. Ta suri 16. detsembril 2023 86-aastaselt ning sellega sai kroonprints Mish‘alist uus emiir.

Isiklikku
Mish‘alil on kaks naist: Nuria Sabah as-Salim as-Sabah ja Munira Badah al-Mutairi. Tal on 12 last: 7 poega ja 5 tütart. Ta asutas Kuveidi Raadioamatööride Ühingu, mille aupresident ta on. Lisaks on ta Kuveidi Lennuinseneride ja Pilootide Liidu ning Luuletajate Diivani aupresident.

Tunnustus
 : Auleegioni orden (2018 andis kaitseminister Florence Parly)

Viited

Kategooria:Kuveidi poliitikud
Kategooria:Auleegioni komandörid
Kategooria:Sündinud 1940